**NOTĂ INFORMATIVĂ**

**la proiectul hotărârii Guvernului cu privire**

**la Orchestra Prezidenţială a Republicii Moldova**

***1. Condiţiile ce au impus elaborarea proiectului şi scopul urmărit***

 Proiectul hotărârii Guvernului cu privire la Orchestra Prezidenţială a Republicii Moldova a fost elaborat în temeiul Legii nr.98 din 4 mai 2012 privind administraţia publică centrală de specialitate şi întru executarea prevederilor punctului 9 subpunctul 17) şi 18) din Hotărârea Guvernului nr.692 din 30.08.2017 „Cu privire la organizarea şi funcţionarea Ministerului Apărării”.

 Odată cu iniţierea reformei administraţiei publice, potrivit strategiei aprobate în acest sens, a apărut necesitatea, de a ralia dimensiunile structurale şi funcţionale ale entităţii menţionate la rigorile art.32 din Legea nr.98 din 4 mai 2012 privind administraţia publică centrală de specialitate, care stipulează, că pentru realizarea unor funcţii de administrare, sociale, culturale, de învăţămînt şi a altor funcţii de interes public cu caracter necomercial, de care este responsabil ministerul sau altă autoritate administrativă centrală,  cu excepţia celor de reglementare normativ-juridică, supraveghere şi control de stat, precum şi a altor funcţii care implică exercitarea prerogativelor de putere publică, în sfera de competenţă a acestora pot fi constituite instituţii publice.

 Astfel, Orchestra Prezidenţială a Republicii Moldova (în continuare - Orchestra) este unica instituţie din Republica Moldova, care asigură activităţile militar-protocolare de stat, în cadrul zilelor comemorative şi sărbătorilor naţionale în condiţiile prevederilor Hotărârii Parlamentului Republicii Moldova nr.433 din 26.12.1990, cu privire la zilele comemorative, zilele de sărbătoare şi la zilele de odihnă în Republica Moldova.

 Orchestra a fost constituită în baza Decretului Preşedintelui Republicii Moldova nr.311 din 07 noiembrie 1994 şi în activitatea sa se conduce de Regulamentele militare ale Forţelor Armate ale Republicii Moldova, aprobate prin Decretul Preşedintelui Republicii Moldova nr.2327-IV din 03.09.2009, precum şi de prevederile Ordinului Comandantului Suprem al Forţelor Armate nr.01-VII CS din 09.10.2012 “Privind aprobarea Instrucţiunilor cu privire la antrenarea Orchestrei Prezidenţiale a Republicii Moldova, a Gărzii de Onoare şi a tehnicii militare în acţiuni de importanţă statală şi militară”.

Instituţia are o pondere tot mai semnificativă în activitatea pe care o desfăşoară, clasându-se pe locuri de frunte la festivalurile şi concursurile internaţionale, unde au participat Orchestre militare similare acesteia, din diferite ţări, precum ar fi: Orchestra Prezidenţială a Ucrainei, Orchestra Prezidenţială a Republicii Belarus, Orchestra Prezidenţială a Turciei, etc.

 Gazdele festivalurilor internaţionale fiind Republica Federală Germania (2003, 2015, 2016, 2017), Regatul Belgiei (2007, 2016), Republica Franceză (2017), România (2006, 2010, 2012, 2013, 2017) şi Federaţia Rusă (2004, 2017).

Programul artistic cuprinde creaţii atât din muzica naţională, cât şi din muzica universală. Prin activitatea sa, Orchestra contribuind la educaţia militaro-patriotică a tinerei generaţii, promovarea artei, culturii naţionale, produselor de creaţie şi inovaţiilor artistice, fapt, care are un impact semnificativ asupra patrimoniului cultural naţional.

 Astfel, prin Decretul Preşedintelui Republicii Moldova nr.428-VIII din 07 noiembrie 2017, Orchestrei Prezidenţiale a Republicii Moldova i s-a conferit Titlul Onorific “Colectiv Artistic Emerit”.

Pe parcursul a 25 de ani de la formare, în cadrul Orchestrei au activat şi activează solişti naţionali cu renume, după cum urmează:

 Mihai Munteanu - Artist al poporului, Ion Suruceanu - Artist al poporului, Ivan Cvasniuc - Artist al poporului, Margareta Ivanuş - Artist al poporului, Vladimir Zaclicovski - Artist al poporului, Mihai Ciobanu - Artist al poporului, Valentina Cojocaru - Artist al poporului, Nelly Ciobanu - Artist al poporului, Pavel Goia - Maestru în artă, Natalia Proca - Maestru în artă, astfel în palmaresul său sunt 12 Artişti ai poporului, 10 Maeştri în artă, precum şi 12 Artişti emeriţi.

Menţionăm că în această perioadă, efectivul Orchestrei a asigurat desfăşurarea a peste 380 de ceremonii militar-protocolare ale conducerii Republicii Moldova, vizite a oficialilor de rang înalt, acreditarea ambasadorilor, înmânarea distincţiilor de stat, asigurarea desfăşurării paradelor militare, inaugurarea complexelor memoriale şi a monumentelor, repertoriul căreia constituie peste 504 marşuri şi piese muzicale, precum şi 104 imnuri de stat ale ţărilor lumii.

 Imaginea Republicii Moldova prezentată de către Orchestră, se datorează dragostei publicului faţă de repertoriul vast al Orchestrei, inclusiv şi prin faptul denumirii sale deja cunoscute pe plan naţional şi internaţional **–** „Orchestra Prezidenţială a Republicii Moldova”.

 ***2. Principalele prevederi ale proiectului***

 Proiectul hotărârii stabileşte forma organizatorico-juridică a Orchestrei, competenţele, atribuţiile, modul de organizare a activităţii Instituţiei, structura şi efectivul-limită al acesteia.

 Pentru îndeplinirea atribuţiilor şi responsabilităţilor cei revin, Orchestra asigură desfăşurarea activităţilor şi ceremoniilor protocolare de stat, în coordonare cu structurile abilitate din cadrul Aparatului Preşedintelui Republicii Moldova, Preşedintelui Parlamentului Republicii Moldova, Prim-ministrului Republicii Moldova şi Ministerului Afacerilor Externe şi Integrării Europene (Departamentul Protocol Diplomatic de Stat al Republicii Moldova), în limita competenţei delegate de Ministrul apărării, precum şi activităţilor şi ceremoniilor militar-protocolare în cadrul Ministerului Apărării.

 Proiectul hotărârii de Guvern prevede în anexă structura Orchestrei, organigrama şi stabileşte efectivul-limită al acesteia în număr de 112 de unităţi, dintre care 75 de unităţi cu statut de funcţionar public cu statut special (militari) şi de 37 unități cu statut de personal auxiliar.

Numărul funcţiilor de conducere nu depăşeşte 30% din efectivul limită al acesteia, în acest sens fiind asigurată respectarea prevederilor Hotărârii Guvernului 1001 din 26 decembrie 2011 „Privind punerea în aplicare a unor acte legislative”.

***3. Fundamentarea economico-financiară***

Aprobarea proiectului hotărârii Guvernului cu privire la Orchestra Prezidenţială a Republicii Moldova nu necesită cheltuieli suplimentare din contul bugetului de stat.

***4. Acţiuni ce urmează a fi întreprinse în baza actului normativ***

Urmare a adoptării prezentului proiect, va fi elaborat noul stat de personal al Orchestrei şi schema de încadrare.

***5. Transparenţa în procesul decizional***

În scopul respectării prevederilor Legii nr.239 din 13 noiembrie 2008 privind transparenţa în procesul decizional, proiectul a fost plasat pe pagina web [www.particip.gov.md](http://www.particip.gov.md), precum și pe pagina web oficială a Ministerului Apărării [www.army.md](http://www.army.md), compartimentul *Transparența decizională*, la directoriul *Modul de participare*.

 Secretar general de stat Radu BURDUJA